50 de măgării în 10 luni de guvernare PSD+ALDE (work in progress)

Recent, un troll simpatizant PSD a lansat o provocare în secțiunea de comentarii a blogului. El a cerut “o listă cu legile si hotararile alea multe care frizeaza nebunia, ridicolul si bunul simt economic”, așa cum le descrisese un interlocutor.

Sigur că cererea a fost făcută doar ca să dilueze discuția, care era despre modul lamentabil în care actuala guvernare tratează problema supraaglomerării închisorilor (prin eliberarea deţinuţilor înainte de termen).

Dar ideea nu e rea deloc, am zis. Să facem o listă, deci, nu pentru ei, ci pentru noi, ca să nu uităm. Să rămânem conectaţi la prezent, cum ar veni. Așa că am rugat comunitatea de pe Facebook să spună care sunt deciziile, anunțurile, perdelele de fum și măsurile care ne-au înnebunit și enervat, pe fiecare, anul acesta. Am obțiunt un val de comentarii, 149 cu totul, cu diverse exemple.

Pasul următor este aici, pe blog, unde postez lista editată a exemplelor, ca să rămână, că pe Facebook nu mai poți găsi practic nimic, odată ce-a ieșit din news feed. Puteți lua linkul sau postarea integrală, dacă vreți, că e un articol cu autor colectiv, nu-mi aparține (pentru conformitate, aici este postarea originală de pe Facebook).

Într-o ordine oarecare, avem așa (decizii luate, coincidențe incredibile, măsuri adoptate pe jumătate, dar și anunțuri care au bulversat mediul economic și social, retrase ulterior sau numai amânate):

50 de măgării în 10 luni: TVA split. Impozitul “pe gospodărie”. Blocarea anchetei penale în cazul Rovanei Plumb, acuzată în Afacerea Belina. Amendarea directoarei NN care a anunțat că Pilonul II de pennsii urmează să fie desființat. Anunțul de desființare a Pilonului II de pensii, făcut de ministrul Finanțelor. Retragerea anunțului. Anunțul de modificare a contribuției la Pilonul II de pensii. OUG 9, care permite sifonarea cvasi-legală a banului public. Reintroducerea supraaccizei la carburanți, după ce fusese desființată la inițiativa aceluiași partid. Iminenta reintroducere a taxei auto, după ce fusese desființată de același partid. Taxa de solidaritate. Scăderea pedepselor pușcăriașilor din pix, la grămadă. Tăierea aproape completă a investițiilor. Majorarea salariilor în administrația locală fără asigurarea fondurilor pentru aceste majorări. Încurajarea pensionărilor anticipate din MAI, MApN etc. pentru prinderea unor pensii speciale uriașe. Creșterea semnificativă a salariului minim fără vreo justificare economică. Plata contribuțiilor la nivelul salariului minim în cazul contractelor part-time. Mutarea taxelor salariale la angajat. OUG 13. Trântirea prin moțiune de cenzură a propriului guvern, la doar 6 luni de la învestitură. Modificarea legii Curții de Conturi astfel încât să fie deschis accesul celor fără studii de specialitate. Numirea unui personaj dubios la conducerea Curții de Conturi. Scăderea administrativă și arbitrară a prețurilor la unele medicamente, ceea ce a provocat penurie. Criza nesfârșită a vaccinurilor. Angajarea unei persoane judecate pentru corupție (Darius Vâlcov) la Guvern, drept consilier, plătit din bani publici. Pensionarea bizară, aproape inexplicabilă, a unei judecătoare din dosarele Dragnea, Ghiță, Tăriceanu, Oprea etc., ceea ce a determinat reluarea proceselor respective. Finanțarea exagerată și permanentă din fonduri publice a Catedralei Neamului. Modificarea legilor pădurilor astfel încât să fie reduse pedepsele pentru mafia lemnului – încurajarea defrișărilor ilegale. Angajarea la stat a rudelor și amantelor liderilor PSD. Asaltul permanent asupra Legilor Justiției și încercarea de a pune sub control politic Justiția. Refuzul de a solicita opinia Comisiei de la Veneția pe principalele modificări din Legile Justiției. Ignorarea protestului masiv al magistraților față de proiectul Legilor Justiției. Nerespectarea procedurii parlamentare în promovarea acestor proiecte. Controalele “cu dedicație” ale ANAF în redacții critice față de actuala putere. Orice zi a ministrului Liviu Pop în funcția de ministru al Educației. Intenția de a generaliza impozitul pe cifra de afaceri în loc de impozitul pe profit. Demiterea abuzivă a inspectorilor școlari. Anularea legislației care prevedea ocuparea funcțiilor de director de școală prin concurs. Scandalul auxiliarelor. Manualul unic. Compendiul școlar în loc de manuale. Criza manualelor școlare. Creșterea masivă a veniturilor parlamentarilor. Amânarea Legii Pensiilor. Niciun km de autostradă. Explozia deficitului bugetar. Ascunderea la Ministerul Sănătății a raportului privind neregulile din reacța sistemului sanitar la tragedia Colectiv. Planul de organizare a unui referendum conform cererilor Coaliției pentru Familie. Campania ridicolă și insistentă de spălare a creierelor cu sperietoarea “Soros”. Numeroase declarații mincinoase ale miniștrilor și liderilor politici de la guvernare, documentate de diverse redacții.

Puteți adăuga la listă în comentarii, dacă doriți (și puteți verifica și alte două site-uri care monitorizează guvernarea actuală: Partidul Promite și Mocirla).

Să nu uităm că n-au trecut decât 10 luni de guvernare PSD+ALDE. Mai vorbim și la anul pe vremea asta – dac-om mai putea.